Lasse Haugaard Pedersen (S), 2025-02-05:
Tak for det.
L 123, som jeg nu vil præsentere, udmønter en del af aftalen om et stærkere erhvervsliv, som regeringen indgik i sommer sammen med Danmarksdemokraterne, Liberal Alliance, Det Konservative Folkeparti, Radikale Venstre og Dansk Folkeparti.
Hovedformålet med aftalen er at skabe trygge og forudsigelige rammer for de mange familieejede virksomheder, der i dag skaber vækst og udvikling i vores land, når det er tid til at række depechen videre til næste generation.
Overordnet set indeholder aftalen fire dele.
Det første er en nedsættelse af bo- og gaveafgiften fra 15 til 10 pct. ved generationsskifte af familieejede virksomheder.
Det gør det lettere at overdrage virksomheden enten ved arv eller i gaveform til den nære familie uden at belaste likviditet eller gældsætning så meget, at nødvendige investeringer må vige.
For det andet indføres der et retskrav på en skematisk værdiansættelse ved opgørelse af bo- og gaveafgiften ved generationsskifte.
Det har til hensigt at skabe gennemsigtighed og forudsigelighed for virksomhederne modsat i dag, hvor nogle værdiansættelser sker skønsmæssigt.
Selv store virksomheder med mange ressourcer kan i dag ikke vide sig sikre på, hvilken værdiansættelse beskatningen hviler på, lang tid i forvejen.
Som det tredje foreslås det, at aktive ejendomsudlejningsvirksomheder, hvor familien ejer minimum 50 pct. af virksomheden og indgår aktivt i driften, skal sidestilles med andre familieejede virksomheder med hensyn til overdragelse med skattemæssig succession og en nedsat bo- og gaveafgift.
Søskende vil herefter fra 2027 anses for nærtstående familie i relation til både arv og gaver.
For nogle kan det måske virke en smule overraskende, at jeg som socialdemokrat i dag kan fortælle, at vi i Socialdemokratiet bakker op om det her forslag, især set i lyset af at vi tidligere har hævet selv samme bo- og gaveafgift fra 5 til 15 pct.
Den skinbarlige sandhed er, at vi her indgår et kompromis.
Intet parti har 90 mandater i Folketinget, heller ikke os, og hvis man vil være med til at bære Danmark videre i den rigtige retning, skridt for skridt, kræver det nogle gange, at man hugger en hæl og klipper en tå for at få skoen til at passe.
Det er det her et udtryk for.
Når man står uden for magten, har man det privilegium, at man kan anskue lovforslag i deres enkeltheder og se dem isoleret fra hinanden.
Når man regerer, handler det om balancer, om helheden og om det samlede billede.
Det er også derfor, vi kan gå med til en nedsættelse af bo- og gaveafgiften for familieejede virksomheder.
Det er, fordi det samlede billede stadig er i orden.
F.eks. kan jeg konstatere i forhold til regeringens skattepolitik, at hver gang vi sænker personskatten med 10 kr., går knap 8 kr. af dem til den brede gruppe af lønmodtagere.
Nogle af dem er endda målrettet dem med de mindste indkomster som f.eks. enlige forsørgere.
Vi hæver sågar skatten på de højeste indkomster.
I en verden, der alt for hurtigt bevæger sig i den forkerte retning, bliver stilstand hurtigt til tilbagegang.
Derfor er jeg glad for at være en del af et politisk flertal, som evner kompromisets kunst.
Jeg vil ikke lægge skjul på, at det her lovforslag kommer til at tilgodese nogle velhavende familier; det kan der ikke herske tvivl om.
Men jeg håber og tror på, at forslaget også vil gøre noget andet: styrke vilkårene for de mange familieejede virksomheder i landet, som beskæftiger ufattelig mange lønmodtagere, særlig uden for de store byer, og give anledning til flere og større investeringer i deres virksomheder i en tid, hvor Europa i nogle tilfælde sakker agterud, både for de store virksomheder, som ofte bliver nævnt i den her sammenhæng, men også for de mange små og mellemstore virksomheder, som udgør langt størstedelen af de her familieejede virksomheder.
Vi har brug for virksomheder med langsigtede perspektiver i vores land – virksomheder, som kan styrke vores velstand, velfærd og lokalområder og sikre beskæftigelse og ordentlige arbejdspladser for borgerne i Danmark.
Med de bemærkninger vil jeg bare afslutningsvis sige, at Socialdemokratiet selvfølgelig støtter forslaget.